Сонзэяк эзизь кадо эрямо…

Советтнэнь шкань Мордовиянь содавикс ломантнень эрямопингест ванкшномсто секе тев пракшнат абунгалемас, ков пурдтнесь эйсэст уцяскась.
Саемс Андрей Яковлевич Козиковонь. Чачсь сон 1893-це иестэ неень Нижегородской областень Лукояновань райононь Какина велесэ важодицянь семиясо. Якамс школав тензэ савсь а кувать. Кемнилее иесэ максызь тонавтнеме шивечнень. Се кармавтнесь важодеме чизэнзэ 18––20 част. Андё несь: истя лепштясть лия кажовтненьгак. Мекс истя лиснесь –– тень бажась содамс книгатнестэ. Паро, велесэст ульнесь кодамо а кодамо библиотека. Ды ансяк прыль ютко шка, цёрынесь напустиль тов. Кода сёрмадсь мейле автобиографиясонзо, кавто-колмо иес ловнынзе Чеховонь, Некрасовонь, Гоголень, Пушкинэнь, Толстоень, Салтыков-Щедринэнь ды рузонь лия классиктнень. Неть ульнесть сонзэ «университетэнзэ». 
Мейле састь Февралень ды Октябрянь революциятне. Фронтсто велявтыця солдаттнэ ёвтнесть, мезе моли Россиясо. Борисов большевикесь пурнась партячейка ды беднотань комитет (комбед). А. Козиков, кода сёрмас сехте вадрясто содыця, кочказель сынст секретарекс. Те ульнесь 1918-це иень мартсто. А уш октябрясто сон кучозель Нижегородской губерниянь партконференцияв. Тосо тейсь доклад. Докладонзо эрявикс лувс совавтомо лездасть РКП (б)-нь ЦК-нь ды губкомонь ломантне Степанков ды Каганович.
Се шкастонть саезь Андрей Яковлевичень эрямозо кеместэ сюлмавсь партиянь тевтнень марто. Важодсь губерниянь военкоматтнэсэ, партиянь уездэнь ды волостень комитеттнэсэ. ВКП (б)-нь ЦК-со уездэнь партроботникень курсатнень прядомадо мейле кучозель Мордовияв. Важодсь робочеень ды крестьянонь инспекциянь контрольной комиссиянь, облисполкомонь прявтокс.
1934-це иень декабрянь 10-це чистэ ВЦИК-нь Президиумсо А.Я. Козиков тейсь «Вете иень перть Мордовской Автономной областень советской, хозяйственной ды культурной строямодонть» доклад. Сон кортась: «Мордовиянь автономной областесь тейсь покш изнявкст веленть социалистической одкстомтомасонть ды культурнойкс теевемасонть. Колхозтнэс вейсэндязь крестьянонь хозяйстватнестэ 65 проценттнэ, вадрялгадсь колхозниктнень эрямост. Теезь машинань-тракторонь 27 станцият, 45 покш совхозт. Весе тонавтовить ловномо-сёрмадомо. Панжозь 15 техникумт, тонавтомань кавто высшей заведеният ды культурань научно-исследовательской институт, касыть-кемекстыть национальной литературась ды сонзэ нолдамо тевесь».
Теньсэ, нама, покш таликазоль сонсензэ А.Я. Козиковонь. Ды а стякояк секе иень декабрянь 30-це чистэ сон кочказель МАССР-нь Народной Комиссаронь Советэнь Прявтокс. Тевтнеде од таркасонть ульнесть пек ламо. Ды аволь ансяк промышленностьсэ ды велень хозяйствасо, эрямонь весе лия ёнкстнэсэяк: педе-пес изнямс сёрмас а содамонть, вадрялгавтомс школатнень ды политпросветучреждениятнень важодемаст, панжомс больницят, теемс кить… Весе виень путозь важодсь Андрей Яковлевич тень лангсо ды важодевель седе товгак, ансяк эзизь кадо. 1937-це иестэ сонзэ чумондызь «правоцентристской, буржуазно-националистической, террористической блоконь теемасо, Мордовиянь колхозтнэнь ды совхозтнэнь калавтомасо, зыянонь кандыця кадрасо административной аппаратонть пештямосо» ды пекстызь.
Мордовия Республикань ЦГА-со ванстовсь 1937-це иень сентябрянь 15-це чистэ ВКП (б)-нь Мордовской обкомонь бюронь промксонь протоколсто сёрмадовкс.    
«Кунсолынек: Мордовской АССР-нь Совнаркомонь икелень Прявтонть Козиков А.Я.-нь пекстамодо Вейзагер ялганть пачтявксонзо.
Ладинек: панемс ВКП (б)-нь рядтнэстэ Козиков И.Я.-нь кода народонь ятонть».
Сеть иетнестэ партиясто панемась лововсь ломаненть куломас судямокс. Истя теезельгак А.Я. Козиков марто. 1938-це иестэ сон ледезель.
Сонзэ ладсо прядызь сестэ эрямост ламо лия паро ломантнеяк. Истя, секе бюросонть панезель партиясто МАССР-нь ЦИК-нь Прявтось Никифор Григорьевич Сурдин…

Юрий Осьмухин,
МР-нь ЦГА-нь важодиця